- Det er vildt. Det er VILDT! Borgmester i Hjørring Kommune, Arne Boelt, har i den grad svært ved at få armene ned her til aften. Sidst på eftermiddagen sikrede Vendsyssel FF sig oprykning til Superligaen, da de besejrede Lyngby på udebane. Dermed cementerede de sejren, som blev grundlagt med 1-0 over Lyngby på hjemmebane i torsdags. - Det er satanedeme flot! Det er jeg nødt til at sige, konstaterer borgmesteren bramfrit. Han fryder sig samtidig over, at Hjørring som by har formået at markere sig på landkortet. Arne Boelt kalder det for historisk. - Det er helt vildt, når vi taler om kommunestørrelse og befolkningstal. Lille Hjørring Kommune med 65.000 indbyggere, konstaterer han. Det er planen, at Vendsyssel FF, der altså nu kan tituleres som superligamandskab, skal modtage ”folkets hyldest,” som borgmesteren udtrykker det, på Springvandspladsen i Hjørring i morgen til middag. Skolerne i byen er blevet kontaktet med henblik på, at så mange skoleklasser som muligt kan være med til at hylde Vendsyssel FF. - De skoler, der kan, skal have lov til at komme ind på Springvandspladsen og være med til at hylde holdet, siger Arne Boelt og uddyber: - Når man bor, hvor vi bor og er en lille by, så må vi gøre alt for at være med til at hylde holdet og den her oprykning. Borgmesteren understreger samtidig, at der nu forestår en stor og vigtig opgave for det lokale erhvervsliv og kommunen i forhold til at sikre de ideelle rammer for superligafodbold i byen. Til det formål har kommunen allerede afsat seks millioner kroner. Men i første omgang er der altså lagt op til folkefest i Hjørring i morgen. Det er på Springvandspladsen til middag.

Referat:
Borgmester i Hjørring Kommune, Arne Boelt (S), lægger ikke fingrene imellem i sin ros af Vendsyssels FFs opryking til Superligaen, der søndag eftermiddag blev en realitet efter 2-1 over Lyngby på udebane.